CLXXIII.  Ad N. decanum et capitulum Suessionense.--Pro libertate et consuetudinibus Suessionensis Ecclesiae.   (Laterani, Jun. 1.) [MARTEN.,  Ampl. Collect.,  II, 646.]
ADRIANUS episcopus, servus servorum Dei, dilectis filiis N. decano et toti capitulo Suessionensi, salutem et apostolicam benedictionem.
Ex injuncto nobis a Deo summi pontificatus officio, sollicitudini nostrae incumbit, ecclesiarum utilitatibus intendere, et earum libertatibus providere, ut ab injuriantium molestatione secure permaneant, et nostro sibi beneficio gaudeant fuisse provisum. Inde siquidem est, quod nos vobis et Ecclesiae vestrae cupientes, utiliter providere, consuetudines et libertates, quas in episcopatu hucusque dignoscimini habuisse, videlicet malefactores vestros sive eorum terras interdicendi et absolvendi, episcopo inconsulto, devotioni vestrae nec non et eidem ecclesiae auctoritate apostolica confirmamus, et praesentis scripti patrocinio communimus; adjicientes quod si quando ecclesia vestra pro injuria illata cessavit a divinis, reliquae ecclesiae secundum quod consuetudo vestra dignoscitur habuisse, de capituli vestri mandato cessent. Decernimus ergo ut nulli omnino hominum liceat hanc paginam nostrae confirmationis infringere, vel ei aliquatenus contraire. Si quis autem hoc attentare praesumpserit, indignationem omnipotentis Dei, et beatorum Petri et Pauli apostolorum ejus se noverit incursurum. Datum Laterani, Kal. Junii.